Otto Brandenburg

Otto Herman Max Brandenburg (født Willberg 4. september 1934 i Hejnsvig, død 1. marts 2007) var en dansk musiker, sanger og skuespiller.

Karriere

Musik og teater 
Han debuterede i 1955 i ensemblet Four Jacks, men blev hurtigt solist og udråbt til dansk rock- og twist-konge. Siden udbyggede han sit pop-repertoire til visesang og jazz og var desuden en flittigt benyttet skuespiller. Han har udgivet plader for EMI i Sverige og Tyskland og gik i Tyskland under navnet "Ole Brandenburg". I 1960 deltog han i Dansk Melodi Grand Prix med sangen To Lys På Et Bord, som ikke vandt, men alligevel blev en landeplage. I 1962 deltog han i det svenske grand prix. I 1969 betrådte han nye, musikalske veje med sin egen tekst til en amerikansk melodi i julesangen "Søren Banjomus", som han selv sang til tidløs succes.

I 1970'erne dannede han ofte par på scenen med Vivi Bak, og i 1980'erne sang han ofte tekster af Halfdan Rasmussen og Evert Taube. Det blev til mange plader, engagementer i diverse shows og tv-optrædener. I de senere år holdt Otto Brandenburg en lavere profil.

Film 
For sine roller i filmene Hør, var der ikke en som lo? og Gummi Tarzan modtog Otto Brandenburg en Bodil. Han medvirkede også i Lars von Triers tv-serie Riget I og Riget II.

I 1996 medvirkede Otto Brandenburg i Disney's Pixar animationsfilm Toy Story med sangen "You've Got a Friend In Me" (Dansk: "Du er min bedste ven") originalt skrevet og også sunget i den amerikanske udgave af filmen af Randy Newman.

Brandenburgs sidste arbejdsopgave var som hanbjørnen (stemme) i tegnefilmen Drengen der ville gøre det umulige fra 2002.

Privatliv 
Otto Brandenburg var født i Hejnsvig ved Grindsted, men voksede op på P.D. Løvs Allé på Ydre Nørrebro i København. Han kom efter skolegangen på Stevnsgades Skole i lære som maskinarbejder på den nærliggende fabrik Vølund. I sin fritid spillede han i Ib Glindemanns Big Band. Desuden blev han i 1953 københavnsmester i boksning i letweltervægt.

Otto Brandenburg havde kælenavnet "baggårdspumaen", med hentydning til hans ludende gang, som havde skygger af bokseren i sig.

I en årrække boede han sammen med komikeren Jørgen Ryg i dennes lejlighed på Nørrebro.

Han var gift med Ina Jørgensen fra 1961 til 1966. Sammen fik de en datter.

Han boede senere sammen med flere kvinder, inden han i de sidste mange år af sit liv levede en tilbagetrukket tilværelse med sin kæreste, tv-produceren Hanne Mynster i et rækkehus i Kongens Lyngby. Hanne, huset, staudebedet og fornøjelsen ved børn og børnebørn var det, der betød allermest for ham.

Den 14. november 2006 blev den uofficielle biografi Otto Brandenburg – spor af en baggårdspuma udgivet på GAFFA forlag. Samme år udgav EMI en 4-dobbelt cd med indspilninger fra de første pop-år i karrieren.

Otto Brandenburg døde 1. marts 2007 efter et sygdomsforløb, 72 år gammel.

Filmografi 

 Styrmand Karlsen (1958)
 Sømand i knibe (1960)
 Mine tossede drenge (1961)
 Prinsesse for en dag (1962)
 Don Olsen kommer til byen (1964)
 Den gale dansker (1969)
 Smuglerne (1970)
 Guld til præriens skrappe drenge (1971)
 Bennys badekar (1971)
 Tandlæge på sengekanten (1971)
 Revolutionen i vandkanten (1971)
 Med kærlig hilsen (1971)
 Mor, jeg har patienter (1972)
 Man sku' være noget ved musikken (1972)
 Lenin, din gavtyv (1972)
 Mig og Mafiaen (1973)
 I Tyrens tegn (1974)
 Tillykke Herbert (1974)
 Prins Piwi (1974)
 Bejleren - en jysk røverhistorie (1975)
 Familien Gyldenkål (1975)
 Piger i trøjen (1975)
 Blind makker (1976)
 Spøgelsestoget (1976)
 Sømænd på sengekanten (1976)
 Hopla på sengekanten (1976)
 Strømer (1976)
 Julefrokosten (1976)
 Hærværk (1977)
 Familien Gyldenkål vinder valget (1977)
 Pas på ryggen, professor (1977)
 Hør, var der ikke en som lo? (1978)
 Mig og Charly (1978)
 Trællene (1978)
 Trællenes oprør (1979)
 Krigernes børn (1979)
 Næste stop - Paradis (1980)
 Strejferne (1980)
 Langturschauffør (1981)
 Har du set Alice? (1981)
 Gummi Tarzan (1981)
 Thorvald og Linda (1982)
 Kidnapning (1982)
 Tre engle og fem løver (1982)
 Ballerup Boulevard (1986)
 Skyggen af Emma (1988)
 Kærlighed uden stop (1989)
 Skibet i Skilteskoven (1992)
 Jul i Juleland (1993)
 Sort høst (1993)
 Riget I (1994)
 Riget II (1997)
 Forbudt for børn (1998)
 Dykkerne (2000)
 Prop og Berta (2000)
 Max (2000)

Udvalgt diskografi
Studiealbum

 Otto Brandenburg (1960)
 This Is Otto Brandenburg (1960)
 Valmuevejen (med Anders Koppel, 1975)
 Noget om... (1976)
 Børnenes sange 1 (1980)
 Vores gade (med Vivi Bak, 1980)
 Har havet nogensinde glitret sådan? (1982)
 Hvordan kan du være så erotisk! – Otto Brandeburg synger Jens August Schade (1984)
 Det' her det sner (1987)
 Otto Brandenburg (1989)

Referencer

Eksterne henvisninger 
 
 
 Her er dit liv: "Otto Brandenburg" (1984) på DR Bonanza.

Skuespillere fra Danmark
Musikere fra Danmark
Bodilprisen for bedste mandlige hovedrolle
Bodilprisen for bedste mandlige birolle
Personer fra Billund
Deltagere ved Dansk Melodi Grand Prix 1960
Filmkomponister fra Danmark
Personer med enkeltværker i Kulturkanonen
Personer fra Nørrebro
Personer døde af kræft
Deltagere ved Dansk Melodi Grand Prix 1961
Deltagere ved Dansk Melodi Grand Prix 1964
Deltagere ved Dansk Melodi Grand Prix 1965